El Decret 48/2009, de 24 de març, del Sistema Públic d'Equipaments Escènics i Musicals de Catalunya, va crear aquest Sistema, que és el conjunt organitzat d'entitats titulars d'equipaments escènics i musicals participats per l'Administració de la Generalitat i d'ens locals que promouen programacions escèniques i musicals.
Aquest Decret defineix les funcions del Sistema, descriu els requisits i obligacions dels equipaments escènics i musicals per pertànyer-hi, regula els mecanismes de suport, les modalitats de vinculació i l'estructura orgànica del Sistema i estableix els procediments d'integració i d'exclusió.
L'article 7 del Decret 48/2009 estableix cinc tipologies d'equipaments escènics i musicals que es poden integrar al Sistema: a) equipaments escènics i musicals de caràcter singular; b) centres de producció territorial; c) equipaments escènics i musicals locals multifuncionals; d) equipaments escènics i musicals bàsics; e) altres espais escènics i musicals.
L'apartat 2 de l'article 7 estableix que els equipaments de les lletres c), d) i e) han de complir uns paràmetres d'activitat, de gestió i funcionals mínims que s'han d'establir per Ordre.
L'article 8 del Decret 48/2009 preveu que el departament competent en matèria de cultura ha d'establir mecanismes de cooperació tècnica i de suport econòmic a les entitats que formin part del Sistema.
L'objecte d'aquesta Ordre és establir els paràmetres esmentats i desplegar els mecanismes de suport per a determinats equipaments.
Un d'aquests mecanismes és un circuit de gires d'activitats artístiques, anomenat "Programa Cultura en Gira", que tracta de garantir la presència equilibrada de l'activitat artística i musical de qualitat en el territori, a través d'un suport econòmic de fins al 50% del caixet corresponent a les activitats programades pels equipaments del Sistema entre les previstes en el catàleg del programa.
Per tot això, d'acord amb l'article 12.d) de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i l'article 7.2 i la disposició final del Decret 48/2009, de 24 de març, del Sistema Públic d'Equipaments Escènics i Musicals de Catalunya,
L'objecte d'aquesta Ordre és regular els paràmetres mínims que han de complir determinats equipaments escènics i musicals del Sistema Públic d'Equipaments Escènics i Musicals de Catalunya així com el Programa Cultura en Gira i altres mecanismes de suport als equipaments del Sistema.
Es fixen els paràmetres d'activitat, de gestió i funcionals mínims, que consten en l'annex, que han de complir els equipaments del Sistema Públic d'Equipaments Escènics i Musicals de Catalunya següents:
b) Equipaments escènics i musicals bàsics.
c) Altres espais escènics i musicals.
Mecanismes de suport per a equipaments escènics i musicals locals multifuncionals
Els mecanismes de suport a les entitats del Sistema Públic d'Equipaments Escènics i Musicals de Catalunya, en relació amb els equipaments escènics i musicals locals multifuncionals, s'han d'establir, prioritàriament, a través d'un conveni entre el departament competent en cultura i l'ens local o entitat titular de l'equipament.
El conveni pot tenir una vigència anual o pluriennal.
En tot cas, s'han de preveure les mesures de suport següents:
a) Suport econòmic mínim equivalent a un 25% dels caixets de l'activitat professional anual.
b) Suport econòmic percentual del pressupost global de funcionament de l'equipament, tenint en compte la valoració del pla director de l'equipament.
c) Suport econòmic variable a les activitats de dinamització comunitària, de producció, de comunicació i de creació de públics que es considerin rellevants.
d) Programa Cultura en Gira i altres accions i serveis de suport que estableixi el departament competent en cultura o un organisme adscrit.
Mecanismes de suport per a equipaments escènics i musicals bàsics i d'altres espais escènics i musicals
Les entitats del Sistema Públic d'Equipaments Escènics i Musicals de Catalunya poden participar, en relació amb els equipaments escènics i musicals bàsics i els altres espais escènics i musicals, a les convocatòries de subvencions de l'Administració de la Generalitat per a la difusió d'arts escèniques i música (programacions professionals i activitats de dinamització cultural).
També poden participar en el Programa Cultura en Gira i en altres accions i serveis de suport que estableixi el departament competent en cultura o un organisme adscrit.
El departament competent en cultura ha d'organitzar un circuit de gires i altres accions de difusió, amb la denominació de "Programa Cultura en Gira", per reforçar l'activitat artística programada de les entitats integrades al Sistema Públic d'Equipaments Escènics i Musicals de Catalunya.
S'exclouen d'aquest programa els equipaments escènics i musicals de caràcter singular.
El Programa Cultura en Gira s'estructura a partir de l'elaboració periòdica d'un catàleg d'activitats artístiques classificades en diferents modalitats: teatre, dansa, música, circ, espectacles familiars així com activitats de "L'Anella Cultural".
"L'Anella Cultural" és un projecte d'interconnexió dels centres culturals de Catalunya, impulsat pel departament competent en cultura, per compartir activitats culturals a través del llenguatge audiovisual i les noves tecnologies.
El departament competent en cultura ha de seleccionar les activitats que integren el catàleg d'activitats artístiques d'acord amb els principis d'igualtat, objectivitat, publicitat i transparència, amb la participació dels diversos agents dels sectors i, especialment, dels programadors culturals locals.
Les entitats del Sistema poden seleccionar qualsevol de les activitats del catàleg per programar-les en els seus equipaments.
Les aportacions per realitzar les activitats programades s'efectuen en règim de cofinançament amb el departament competent en cultura, que ha de fer-se càrrec de fins al 50% de l'import del caixet, IVA inclòs.
Aquestes activitats contractades no poden rebre cap altre suport econòmic per a la seva exhibició i difusió del departament competent en cultura o dels seus organismes adscrits o vinculats pel que fa als aspectes d'exhibició i difusió.
El departament competent en cultura ha de dur accions promocionals de les activitats contractades en el marc del Programa.
Així mateix, les entitats que programin les activitats esmentades han de fer constar en les accions promocionals el logotip del circuit i han de lliurar al departament competent en cultura còpia del material promocional corresponent.
Paràmetres d'activitat de gestió i funcionals
Equipaments escènics i musicals locals multifuncionals
Els equipaments escènics i musicals locals multifuncionals han de complir els requisits establerts en els articles 5.2 i 7.1.c) del Decret 48/2009, de 24 de març, del Sistema Públic d'Equipaments Escènics i Musicals de Catalunya, i els paràmetres mínims següents:
a) Disposar d'un equip de personal professional per programar i gestionar l'equipament que assumeixi les funcions bàsiques següents: direcció artística, gerència, direcció tècnica i de comunicació.
Aquest equip s'ha de descriure de manera detallada en el pla director previst a l'apartat següent.
b) Tenir un pla director que prevegi els objectius i les estratègies d'actuació de l'equipament, els procediments per al seu control i avaluació així com l'àmbit d'impacte territorial de la seva programació.
a) Mantenir una programació estable professional d'arts escèniques i música, diversa en gèneres, formats i estils, amb entrada de pagament, que abasti en el seu programa anual les diferents modalitats escèniques i musicals, al marge de les festes majors, i distribuïda de forma regular al llarg del curs.
El volum mínim de despesa artística anual, que inclou caixets i producció professional, ha de ser de tres-cents mil euros per a un mínim de setanta-cinc activitats programades.
En el cas dels municipis capitals de comarca de menys de 50.000 habitants, el volum mínim de despesa artística anual ha de ser de dos-cents mil euros per a un mínim de cinquanta activitats programades.
b) Tenir un projecte ampli de dinamització artística comunitària, que inclogui els aspectes següents:
2) Programes anuals per a nous públics i col·lectius específics.
3) Projectes de sensibilització d'arts escèniques i música.
4) Col·laboració professional amb entitats o grups emergents i amateurs.
5) Programes adreçats a la comunitat educativa local.
En la programació s'ha d'incloure, sempre que sigui possible, produccions culturals que signifiquin un avenç pel que fa a la superació dels estereotips sexistes.
Han de tenir, com a mínim, dues sales d'exhibició i audició, una de les quals ha de ser de gran capacitat per poder acollir programacions escèniques i musicals de gran format.
No és necessari que les sales estiguin en un sol equipament.
La sala gran ha de tenir un aforament mínim de cinc-centes butaques i ha de disposar d'un plató escènic de, com a mínim, 90 m2 i nou metres de profunditat.
Equipaments escènics i musicals bàsics
Els equipaments escènics i musicals bàsics han de complir els requisits establerts en els articles 5.2 i 7.1.d) del Decret 48/2009, de 24 de març, del Sistema Públic d'Equipaments Escènics i Musicals de Catalunya, i els paràmetres mínims següents:
S'han de garantir els recursos necessaris per portar a terme les tasques de direcció artística, direcció tècnica, dinamització comunitària, comunicació i creació de públics.
b) Tenir un pla director de l'equipament que inclogui les línies bàsiques d'activitat, els recursos que es posen a disposició i un pla de fidelització i captació de públics.
a) Mantenir una programació estable d'arts escèniques i música que inclogui una temporada de programació professional i activitats de dinamització artística comunitària.
Els espectacles i concerts de la programació professional han de ser amb entrada de pagament i s'han de programar fora dels dies de la festa major del municipi.
El volum mínim de despesa artística anual, que inclou caixets i producció professional, ha de ser de cinquanta mil euros per a un mínim de vint activitats programades.
b) Tenir un projecte educatiu i de dinamització artística comunitària, que inclogui els aspectes següents:
2) Col·laboració professional amb entitats o grups emergents i amateurs.
3) Programes adreçats a la comunitat educativa local.
Han de tenir, com a mínim, una sala d'exhibició o audició especialitzada de referència de mitjana capacitat que permeti acollir programacions escèniques o musicals de caràcter professional, amb un aforament mínim de tres-centes butaques i un plató escènic de, com a mínim, 75 m2.
Altres espais escènics i musicals
Els altres espais escènics i musicals han de complir els requisits establerts en els articles 5.2 i 7.1.e) del Decret 48/2009, de 24 de març, del Sistema Públic d'Equipaments Escènics i Musicals de Catalunya, i els paràmetres mínims següents:
Disposar d'una persona responsable de l'àmbit artístic, tècnic i gerencial de l'equipament.
a) Mantenir una programació professional, que inclogui un mínim de tres activitats anuals, fora dels dies de festa major del municipi i amb entrada de pagament.
b) Dur a terme una programació amateur i activitats de dinamització comunitària.
Han de tenir, com a mínim, una sala d'exhibició i audició que permeti acollir programacions escèniques o musicals de caràcter professional.